ชื่อ – นามสกุล กรรณิกา ศรีศิลปวงศ์ 2 มิถุนายน 2014

โรงเรียนคริสต์ศาสนศาสตร์ คณะแบ๊บติสต์ วิชา จริยธรรมคริสเตียน TH03 อ. ธานินทร์ วรวิจิตราพันธ์

**สถานการณ์จริง เรื่องการส่งต่อข้อความทางโซเชี่ยลมีเดีย**

เมื่ออาทิตย์ที่ผ่านมาข้าพเจ้าได้รับข้อความส่งต่อในไลน์จากเพื่อนซึ่งนอกจากเชิญชวนให้อ่านแล้วยังให้ส่งต่อๆไปอีกมีข้อความดังนี้ :-

แชร์ด่วน ! ปตท.ถูกยึดคืนชาติคืนประชาชน ผบ.ทบ ลั่นทุบโต๊ะไม่ยอมให้ประชาชนชาวไทยใช้น้ำมันแพงอีกต่อไป ประกาศลั่น ! สะเทือนปฐพีให้ปลด บอร์ด ปตท. ทั้งหมดเพื่อ นำพลังงานคืนชาติคืนประชาชน ขอให้พี่น้องชาวไทยทั้วทั้งแผ่นดิน กดไลท์ กดแชร์ ให้กำลังใจ ผบ.ทบ ท่านพล.อ ประยุทธ์ จันทร์โอชานับล้านๆไลท์ ล้านๆแชร์ ด่วนที่สุด !

นับตั้งแต่โซเชียลมีเดียเช่น Facebook, Line, WhatsApp, WeChat ฯลฯ มีใช้อย่างแพร่หลาย การสื่อสารระหว่างกันนอกจากจะสะดวกรวดเร็วแล้วยังส่งฟรีด้วย คริสตชนได้ใช้เทคโนโลยีนี้สำหรับการแบ่งปันการอธิษฐานและการประกาศข่าวประเสริฐต่างๆ ข้าพเจ้าขอบคุณพระเจ้าสำหรับการพัฒนาในด้านนี้

ระยะหลังนอกจากการแบ่งปันเรื่องที่เกี่ยวข้องโดยตรงในวงสนทนาแล้วยังมีการแชร์ข้อความส่งต่อๆกันมากขึ้นอีกด้วย เนื่องจากว่าข้อความส่งต่อๆกันมาเป็นแบบ “สำเร็จรูป” คือไม่ต้องออกแรงคิดออกแรงเขียนเอง ทั้งยังไม่ต้องเสียเวลาหรือค่าใช้จ่ายในการส่งต่ออีกด้วย และที่สำคัญที่สุดคือ ผู้เริ่มส่งหรือผู้ส่งต่อเป็น “นิรนาม” ไม่ต้องรับผิดชอบต่อความรู้สึกของผู้ที่ถูกกล่าวหาและไม่ต้องเสี่ยงกับคดีหมิ่นประมาทด้วย

ดังนั้น “ต้นทุน” ในการส่งหรือส่งต่อจึงราคาถูกมากๆ หลายคนจึงส่งต่อโดยขาดการกลั่นกรองเช่น อย่างน้อยต้องพิจารณาก่อนว่าข้อความดังกล่าวใส่ชื่อฝ่ายที่ถูกกล่าวหาและชื่อผู้กล่าวหาด้วยหรือเปล่า, ต้องลงทุนศึกษาข้อมูลก่อนว่าข้อกล่าวหาเป็นความจริงหรือไม่, ต้องตระหนักว่าแค่กด “forward” ง่ายๆมีผลกระทบอย่างไรต่อผู้อื่น เช่นเจ้าหน้าที่และผู้ถือหุ้นขององค์กรนั้น มาตรวัดง่ายๆคือถ้าเป็นชื่อเสียงของเราหรือญาติของเราโดน “ฆาตกรรม” (character assassination) จะรู้สึกอย่างไร การกลั่นกรองนี้ป้องกันให้เราไม่ทำในสิ่งที่ขัดจริยธรรมอย่างร้ายแรงโดยไม่รู้ตัว

**การตัดสินใจคือ** ข้าพเจ้าจะไม่ส่งต่อข้อความลักษณะโจมตีในโซเชี่ยลมีเดียโดยไม่กลั่นกรองก่อน

**คุณค่าอะไรที่เกี่ยวข้องกับสถานการณ์นี้ (ข้อพระคัมภีร์จากฉบับมาตรฐาน 2011)**

1. **ไม่เป็นคนใส่ร้ายผู้อื่น** : “และ​คนที่​ใส่​ร้าย​ป้าย​สี​คนอื่น​ก็​เป็น​คน​โง่” (สภษ 10:18 “ผู้​ไม่​ใช้​ลิ้น​ของ​ตน​ใน​การ​นิน​ทา​ว่า​ร้ายไม่​ทำ​ชั่ว​ต่อ​เพื่อนและ​ไม่​เยาะ​เย้ย​เพื่อน​บ้าน​ของ​ตน” (สดด 15:3) ในโลกยุคไซเบอร์การใช้คำพูดอาจไม่ต้องผ่านลิ้นก็ได้แต่ผ่านคำพูดที่บันทึกในสื่อต่างๆ หากเรานำมันมาใช้ต้องตระหนักว่าข้อความดังกล่าวกลายเป็นสิ่งที่เรา“พูด” และการ “พูด”โดยไม่แน่ใจก่อนว่าสิ่งที่ “พูด”เป็นความจริงหรือไม่คือการใส่ร้ายป้ายสี
2. **ไม่ทำอย่างลับๆ** : “บุค​คล​ผู้​ใส่​ร้าย​เพื่อน​บ้าน​ลับๆ นั้นข้า​พระ​องค์​จะ​ทำ​ลาย​เสียคน​ยโส​และ​มี​ใจ​จอง​หองข้า​พระ​องค์​จะ​ไม่​ยอม​ทน​ด้วย” (สดด 101:5) การส่งผ่านแบบนิรนามในโซเชียลมีเดียสามารถทำได้โดยง่าย การกระทำแบบนี้เสมือนการแทงข้างหลังซึ่งไม่เป็นประโยชน์ในการแก้ไขสิ่งที่ต้องการแก้ และที่เลวร้ายกว่าอีกคือผู้ถูกพาดพิงไม่สามารถชี้แจงข้อกล่าวหากับผู้กล่าวหาเขาได้
3. **ไม่แพร่ขยายความแตกแยก** : “คน​ถ่อยคน​เลวคือ​คน​ที่​เที่ยว​ไป​ด้วย​วา​จา​คดๆตา​ของ​เขา​ก็​ขยิบเท้า​ของ​เขา​ก็​ขยับนิ้ว​ของ​เขา​ก็​เขยิบ​ชี้​ไปความ​ตลบตะแลง​ใน​ใจ​เขา​คิด​ประ​ดิษฐ์​ความ​ชั่ว​ร้ายหว่าน​ความ​แตก​ร้าวอยู่ทุกเวลา” (สภษ 6:12-14) ต้องตระหนักว่าข่าวสารทางโซเชียลมีเดียแพร่ออกไปในวงกว้างได้ในเวลาอันรวดเร็ว และข้อมูลที่ถูกส่งออกไปโดยไม่กลั่นกรองทำให้เกิดความเกลียดชัง ความไม่ให้เกียรติกัน จนในที่สุดสังคมเกิดความแตกแยก
4. **ไม่เป็นพยานเท็จ รักเพื่อนบ้าน** : “และ​จง​รัก​เพื่อนบ้าน​เหมือน​รัก​ตน​เอง” (มธ 19:19) **“**พยาน​เท็จ​จะ​ถูก​ลง​โทษ” (สภษ 19:8) น้อยคนที่ตั้งใจจะเป็นพยานเท็จ แต่การขาดความระมัดระวังในการใช้เทคโนโลยีอาจเป็นเหตุให้ผู้ส่งต่อมีส่วนร่วมในการเป็นพยานเท็จได้ และการกระทำแบบนี้เป็นการทำร้ายเพื่อนบ้านไม่รักเพื่อนบ้าน
5. **อดมีส่วนร่วมในวงสนทนาประเด็นร้อนกับเพื่อนๆได้** ต้องปฏิเสธที่จะส่งต่อข้อความที่เพื่อนส่งมาทำให้รู้สึกอยู่นอกวง